**Szombathely Megyei Jogú Város Önkormányzata és az MVM Partner Zrt.**

**KERET-MEGÁLLAPODÁSA**

**az ökohatékony településfejlesztés és üzemelés terén történő együttműködésről**

Szombathely Megyei Jogú Város Önkormányzata (mint Szombathely MJV, Cím: 9700 Szombathely, Kossuth L. u. 1-3.) és az MVM Partner Zrt (mint MVM PARTNER, Cím: 1031 Budapest, Szentendrei út 207-209.), a továbbiakban: a FELEK

KIINDULVA Magyarország 2020-ig szóló Nemzeti Energiahatékonysági Cselekvési Tervében, valamint az Energia- és Klímatudatossági Szemléletformálási Cselekvési Tervben megfogalmazott települési önkormányzati és régiós célok megvalósításának fontosságából,

FIGYELEMMEL az Európa 2020 Stratégia és a 2020-2030-as időszakra vonatkozó uniós éghajlat- és energiapolitikai keret közös célkitűzései, továbbá a 2015. évi COP21 klímakonferencián létrejött, Magyarország által 2016. október 5-én elsők között ratifikált Párizsi Megállapodás településeket érintő rendelkezéseire,

ALAPUL VÉVE Szombathely város 2020-ig szóló településfejlesztési stratégiáinak és programjainak energetikai célkitűzéseit,

KÜLÖNÖS TEKINTETTEL az intelligens, energiahatékony és környezettudatos településfejlesztés és üzemelés szakmai követelményeire és társadalmi elvárásaira,

a következőket rögzítik:

**TELEPÜLÉSI STRATÉGIÁK, FEJLESZTÉSI KONCEPCIÓK**

1. Szombathely MJV elkötelezett abban, hogy az élhető környezet fejlődését energiahatékonyság és a megújuló energiaforrások növelésével is előmozdítsa, ezzel az éghajlat védelmét szolgáló élenjáró települési programokat valósítson meg.
2. Az MVM PARTNER elkötelezett abban, hogy szakértői közreműködést biztosítson Szombathely város releváns stratégiáinak, szakmai koncepcióinak megvalósításához, különös tekintettel az integrált településfejlesztési (ITS) és energia stratégiák, Smart City fejlesztési és egyéb releváns települési koncepciók célkitűzéseinek mielőbbi és eredményes realizálására. Készségét fejezi ki egyúttal, hogy a kiemelt kulturális, szociális, oktatási, sport és egyéb létesítmények fejlesztési projektjeinek energetikai megalapozását is elősegítse.

**ENERGIATUDATOSSÁG, SZEMÉLETFORMÁLÁS, TÁRSADALMI SZEREPVÁLLALÁS**

1. Az MVM PARTNER megvizsgálja helyi, illetve regionális közösségi energia centrum létrehozásának feltételeit annak érdekében, hogy Szombathely város és agglomerációjának lakossági és közületi fogyasztói jobban megismerjék az energiahatékonyság növelésének innovatív módszereit, technológiáit, a megújuló energiaforrások igénybevételének konkrét formáit, megoldásait.
2. Az MVM PARTNER közreműködést vállal az energiatudatosság fejlesztést célzó helyi képzések, szakmai fórumok előkészítésében, lebonyolításában úgy, mint a fiatal korosztály számára szervezett környezeti nevelési akciókban.
3. Szombathely MJV közreműködik az energia- és klímatudatossági szemléletformálást is szolgáló közösségi energia centrum kiválasztásában és külön megállapodásban részletezett, közös működtetésében.
4. Szombathely MJV aktívan elősegíti, hogy az MVM PARTNER, illetve az energia centrum szolgáltatásait, programjait a lakossági és közületi fogyasztók széles körben megismerjék, lehetőségek szerint igénybe vegyék.

**KÖLTSÉGHATÉKONYABB ENERGIAFELHASZNÁLÁS**

1. Az MVM PARTNER vállalja, hogy Szombathely MJV által megjelölt és biztosított intézményi körből, épületek energiaveszteségi és meghibásodási pontjainak feltárásához, energiahatékonysági felülvizsgálat, ún. Stratégiai Energia Audit (SEA, részletezését lásd jelen megállapodás 1. sz. mellékletében) alá vet legfeljebb tíz felhasználási helyet, az energia-megtakarítás, illetve az intézményi költséghatékonyság innovatív növelése érdekében.
2. Szombathely MJV a jelen dokumentum szerint realizálható megtakarításokat az energiahatékonyság fejlesztése, illetve a klíma- és energiatudatosság növelése érdekében hasznosítja.

**MEGÚJULÓ ENERGIA TÉRNYERÉSE**

1. Az MVM PARTNER vállalja, hogy a megújuló energiaforrások hasznosítása terén szerzett szakmai ismereteivel, tapasztalataival segíti Szombathely MJV tevékenységét, különösen a helyi napelem rendszerekhez kapcsolódó fejlesztéseknél.
2. Az MVM PARTNER mintaprojekt formájában megvizsgálja és biztosítja Szombathely településen elektromos töltőállomás elhelyezésének lehetőségét.
3. Szombathely MJV minden lehetséges formában elősegíti a töltőállomás engedélyezési folyamatát és működtetését, valamint lehetséges eszközeivel támogatja az MVM PARTNER további töltőállomások elhelyezésére irányuló törekvését.

**EURÓPAI UNIÓS PROGRAMOK**

1. A FELEK megvizsgálják az energiahatékonyság növelését szolgáló Operatív Programok, illetve egyéb (közvetlen) EU-konstrukciók igénybevételének formáit, amely kiterjed a Településfejlesztési Operatív Program (TOP), a Környezet- és Energiahatékonysági Operatív Program (KEHOP), valamint egyéb, regionális és közvetlen EU-támogatási konstrukciókban (pl. Horizon 2020, ELENA) való részvétel és konzorciumi partnerségek kialakításának lehetőségeire is.

**ÁLTALÁNOS RENDELKEZÉSEK**

1. A FELEK vállalják az együttműködés keretében megismert üzleti és intézményi információk, elkészített dokumentumok bizalmas kezelését, s azokról harmadik felet kizárólag a másik fél előzetes egyetértése esetén tájékoztatnak.
2. A FELEK előzetesen egyeztetik az együttműködés területeit érintő kommunikációs és PR tevékenységet, illetve sajtó-megnyilvánulásokat.
3. Szombathely MJV vállalja, hogy az együttműködés során megismert, illetve alkalmazott eljárások, módszertanok, technológiák hasznosítására, bevezetésére az MVM PARTNER bevonásával tesz lépéseket.
4. Felek az együttműködési területekhez tartozó feladatok esetében külön megállapodást kötnek, melyben pontosan rögzítik a konkrét feladathoz tartozó szerződéses feltételeket.
5. A kapcsolattartásért és az együttműködés koordinálásáért felelős személyek

Szombathely Megyei Jogú Város Polgármesteri Hivatala részéről: ………….,

MVM Partner Zrt részéről: Szabari Dóra, Termék- és Szolgáltatásfejlesztési Osztályvezető

1. Jelen dokumentum határozatlan időre szól. Az együttműködés eredményességét a FELEK évente közösen értékelik, amely alapján a dokumentumot kiegészíthetik, illetve módosíthatják.

Készült Budapest, 2017. január 19., négy eredeti példányban.

|  |  |  |
| --- | --- | --- |
| **Szombathely MJV Önkormányzata** részéről |  | **MVM Partner Zrt.**részéről |
|  |  | **………………….** |  **………………..** |
| [………]**[\*]** |  | **[\*]** | **[\*]** |

1. sz. melléklet

**Szombathely Megyei Jogú Város Önkormányzata és az MVM Partner Zrt között létrejött, az ökohatékony településfejlesztés és üzemelés terén történő együttműködésről szóló Keret-Megállapodás 1.sz. melléklete**

A Keret-Megállapodás 7. bekezdése szerint a Stratégiai Energia Auditban vizsgált területek:

* **villamos energiafelhasználás:**

minimum 12 havi számla alapján, lekötött teljesítmények felülvizsgálata, számlázási problémák feltárása, fő elosztó berendezés általános állapotának vizsgálata, jelenlegi súlyozott ár számítása),

* **gáz/távhő felhasználás:**

minimum 12 havi számla alapján, lekötött teljesítmények felülvizsgálata, számlázási problémák feltárása, kazánház általános állapotának vizsgálata, jelenlegi súlyozott ár számítása),

* **világítás korszerűsítés:**

(jelenlegi és az új rendszer összehasonlítása, teljesítmények meghatározása, szükség esetén megvilágítási szint mérése, beruházás és megtérülés számítás),

* **napelemes rendszerek telepítésének lehetősége:**

(feszültségszinttől függően háztartási méretű kiserőmű, vagy kiserőmű, a rendelkezésre álló felületek vizsgálata, inverter elhelyezésének lehetősége, beruházás, megtérülés számítás).

A Keret-Megállapodás 10. és 11. bekezdése szerint mintaprojekt keretében elektromos töltőállomás elhelyezése:

* **gyorsított (AC, Typ2) töltőállomás telepítése:**

helyszínrajz rendelkezésre bocsátása a töltőállomás lehetséges helyének megjelölésével, valamint a rendelkezésre álló teljesítményre vonatkozó információ megadása, műszaki kapcsolattartó elérhetőségének biztosítása Szombathely MJV Önkormányzata részéről